Իհարկե, ունեք: Իսկ ոմանք դա չեն հասկանում: Եւ ընդհանրապես: Կարելի՞ է արդյոք դա չհասկացողների տրամաբանությունը շարունակելով՝ հանգել մի զարհուրելի հետեւության: Ասենք, մի օր Միացյալ ազգերի կազմակերպությունը աշխարհի կարիքների համար որոշում է մեզ` ՀՀ քաղաքացիներիս, Հայաստանից հանել եւ տեղափոխել, ասենք, Մոնղոլիա, որտեղ մեզ կտրամադրվի ավելի բարեկարգված տարածք՝ ուղիղ 29 հազար քառակուսի կիլոմետր մակերեսով: Իրենց բնակարաններից չհեռացող մարդկանց չհասկացողները հաստատ կվազեին, որովհետեւ ուղղակի չեն հասկանա, թե ինչու չպետք է հեռանան: Այդ տներն էլ այդ մարդկանց փոքր հայրենիքն են, եւ եթե որեւէ մեկը որոշել է, որ նրանք այդտեղ պետք է չապրեն ու զոռով հանում է նրանց իրենց տնից, ապա նրանք պետք է որ զուտ նյութական իմաստով շատ ավելին ստանան, քան ունեին: